《赠医士詹翠峰》
元代·熊禾

我观卦气先天图，更参岐伯答问书。
虽然三坟不可得，此即造化阴阳枢。
超然便可会大道，学不至此应非儒。
医亦其中一事耳，造妙直与神明俱。
后人自是识根浅，九流既裂家法殊。
儒家道家已为二，医术下视史与巫。
苍生百万命安寄，天地生物意亦辜。
日来运气颇自别，颠倒温凉与寒热。
众工庸技漫尝试，须藉良医为宣节。
翠峰直是英杰士，家世箕裘素儒业。
辞章小技我易工，要参大道融明彻。
太上好生无别事，且向医方究施设。
垂帘市肆心自闲，左右图书恣怡悦。
便是羲皇以上人，岂但当年佗扁诀。
今兹出手才小试，邦人感恩已凜烈。
长歌为作儒医行，德君之深望君切。
古称良相即良医，大化烦君更调燮。

作者简介：熊禾(1247～1312年)，字位辛，一字去非，号勿轩，晚号退斋。元初著名理学家、教育家。建阳崇泰里（今莒口乡）人，世居云谷鳌峰之阳熊墩。幼年颖慧，有志于濂、洛、关、闽之学。访朱熹门人辅广，拜其为师，游浙江，受业于刘敬堂，得朱熹晚年同黄干论学之要旨。登南宋咸淳十年(1274年)进士，受任汀州（今属福建）司户参军，颇有政绩。